a gondviselő Istennek, hogy ilyen áldozatkész hívekre bízza egyháza földi előmenetelét!

A díj átadására Bonyhádon, május 19-én a Kerületi Missziói Napon kerül sor!/Felügyelő/

**Ülésezett az új presbitérium**

Március 23-án, a péntek délutáni gyermekzsivajt a presbitérium ülésezése követte. A napirendi pontokban a költségvetés zárszámadása és az új költségvetés előirányzata mellett a gyülekezeti élet reformtervei is szerepeltek. A résztvevők megnyugvással konstatálták, hogy Istennek hála a költségvetés bár feszített, de stabil. Továbbra is számítanak a gyülekezeti tagok áldozatvállalására. Folytatni szeretnék a tavaly oly sikeres alkalmakat: farsang, gyülekezeti nap, ifjúsági és családos tábor, templomszentelési hétvége, jótékonysági bál és adventi hangverseny. És ezek mellett egy új ötlet is felmerült: a templom melletti adventi koszorún közös, ünnepi gyertyagyújtás.

A több mint két órás ülés végén a presbiterek elhatározták, hogy nekik is tanulni kell, ezért szeretnék elindítani a bibliaiskolát, amely azonban nem kizárólag presbiterek számára lenne látogatható./Jegyző/

**Gazdasági beszámoló – Avagy, így élünk mi**

Egyházközségünk 2011. évi bevétele: 7.903.613 Ft. Gyülekezeti tagoktól: 3.427.830 Ft. Kiadásaink: 6.687.127 Ft. Egyenleg: 1.216.486 Ft. A 2012. évi bevételeknél számítunk az előző évi befizetések összegére, a kiadásoknál hat százalékos inflációval számoltunk.

Köszönjük a gyülekezet példaértékű tehervállalását! Kérjük Istent, hogy áldja meg munkánkat, az ige hirdetését és befogadását. Segítsen minket otthont teremetni a tévelygőknek és biztos menedéket a félelemben élőknek. Mutassuk meg a körülöttünk élőknek, hogy köszönésünk szerint élünk: Erős Vár a Mi Istenünk!/Pénztáros/

[Rajz- és imádságpályázatot írtak ki gyerekeknek!](http://gyula.lutheran.hu/hirek/rajz-es-imadsagpalyazatot-irtak-ki-gyerekeknek)

A Magyarországi Evangélikus Egyház Gyermek- és Ifjúsági Osztálya rajz- és imádságíró pályázatot írt ki „Áldott szép pünkösdnek gyönyörű ideje – Pünkösd ünnepe” témakörben. A gyermekek öt korosztály szerint pályázhatnak: óvodások, 1–2., 3–4., 5–6., 7–8. osztályosok. A beérkezés határideje: 2012. április 27. (péntek).

**Gyulai Húsvéti Evangélikus Harangszó**

***Ünnepi Kiadás 2012***

**Húsvéti Körlevél**

***Ünneplő Gyülekezet! Szeretett Testvéreim!***

***A levél megírásakor még hideg böjti szelek fújnak, de gondolataim már a húsvét ünnepére fókuszálnak. Minden évben legalább egy alkalommal szoktam számotokra egy beszámoló levelet küldeni, amelyhez praktikus módon egy sárga csekket is mellékelek / csak azért, hogy ne feledkezzetek meg rólunk/. Az idén nincs sárga csekk, csak néhány olyan gondolat, amelyek az ünnepre készülve foglalkoztatnak.***

***A visszatérő kérdések: Mi van velünk és merre tartunk mi, gyulai evangélikusok? Kevés olyan gyulai lakos él városunkban, aki hetente legalább egyszer ne menne végig a Béke sugárúton, a templomunk előtt. Kíváncsi vagyok, hogy Ti mit éreztek, milyen gondolatot ébreszt bennetek a templom látványa? Milyen emlék jut eszetekbe róla? Mi késztetett benneteket arra, hogy a népszámláló biztos kérdésére válaszként kijelentsétek: evangélikus vagyok!***

***Konfirmandusaink, hitvalló ifjaink, már kívülről fújják a reformátori tanítás folytatását: evangélikusok az evangéliumról, keresztyének Krisztusról!***

***Ki gondolna arra, hogy ez a reformátori tanítás egyben húsvéti hitvallás is?***

***Az evangélium, az örömüzenet, a Szentírás központi üzenetét foglalja magába: „Úgy szerette Isten a világot, hogy az Ő egyszülött Fiát adta érte…” Jn 3,16. Krisztus, Isten Fia, pedig az az áldozat, aki az én bűneimet is felvitte a keresztre, aki értem is feláldoztatott.***

***Egyházunk reformátora, Luther Márton, megírta a Kiskátét a lelkészeknek és családfőknek, hogy oktathassák a rájuk bízottakat Isten ismeretére. Ez is a családfő feladata volt, és ez a kötelesség ma sem szűnt meg: tanulni és tanítani.***

***Személyes vallomások… Luther a köznéven ismert Hiszekegy középső részéhez, a második hitágazathoz is személyes vallomást fűzött: „Hiszem, hogy Jézus Krisztus …az én Uram, aki engem és elveszett és megítélt embert megváltott…nem arannyal, sem ezüsttel, hanem szent és drága vérével…hogy egészen az övé legyek…neki szolgáljak örök igazságban…mert ő feltámadt a halálból, él és uralkodik örökké.”***

***Megrendítő vallomás, most húsvétra készülve, de érvényes az egyházi esztendő minden napjára. Szívbemarkoló szavak: az én Uram, aki engem, elveszett és megítélt embert megváltott. Mennyire érzed a mindennapok harcában azt, hogy nem vagy egyedül? Vagy ellenkezőleg, jó lenne átadni azt az elviselhetetlen terhet, amely alatt görnyedsz, amely mindjárt összenyom, jó lenne hazatalálni!***

***Az evangélikus keresztyének itt Gyulán és bárhol a világon a golgotai keresztre és az üres sírra tekintve érezhetik, hogy fontosak, hogy nincsenek egyedül. Ez a családias templom lehet a személyes találkozások és bizonyságtételek helye, amennyiben engedjük, hogy az Isten Szentlelke erőt és bátorságot adjon a küszöbének átlépéséhez.***

***Merész az üzenet: ezen a húsvéton legyetek önzőek! A vendégsereg, az ünnepi ebéd idén legyen másodlagos. A Megváltás tudatának személyessége hassa át ünnepeteket!***

***Áldott Húsvétot Kívánok!***

***A feltámadás hajnalának békessége töltse be ünnepléseteket!***

***Találkozzunk! Jakab Béla lelkész***

**Tisztújítás után**

A hatévenkénti országos tisztújítás részeként a gyulai evangélikusok március 4-én Reminescere, Böjt 2. vasárnapján iktatták a megválasztott vezetőséget. A gyülekezetet új világi vezető, **Liska András**, fogja a lelkésszel közösen irányítani. A presbitérium létszámát kilenc főre csökkentették, ezzel a döntéssel a grémium munkájának hatékonyságát irányozza elő az egyház. A presbitériumot három új tag fogja segíteni: **Dr. Dávidné Marsi Gyöngyi, Gahler Erika és Sáfár Gyula**. Lelkészünk, igehirdetésében, a személyválogatás nélküli szeretet továbbadását hangsúlyozta, valamint azt, hogy bár ő is részt vett a választási eljárásban és munkatársakat keresett, mégsem a személyes szimpátia volt a fontos a jelölésnél, hanem a gyülekezetért végzett áldozatos munka. A beiktatott új vezetőség tagjai egy-egy Bibliát és egy presbiterek számára íródott könyvet kaptak ajándékba. A leköszönő vezetőség egy oklevelet és egy imádságos könyvet vehetett át köszönetképpen.

Az ünnepi közgyűlés egy bejelentéssel kezdődött: megalakult a **Stéberl-Benkő Zsuzsanna Evangélikus Nőszövetség**, amely feladataként tűzte ki célul többek között az idős, beteg gyülekezeti tagok segítségnyújtása mellett az evangélikus gyermekes családok gyülekezetbe integrálását is. A nőszövetség vezetésére lelkészünk Kertész Mártát kérte fel, a felügyelő feleségét, aki így férjével együtt közösen tud majd a gyülekezetért munkálkodni.



Az iktatáson részt vettek városunk egyházainak világi képviselői is: Dr. Kovács József a katolikus, Markó István a református, Tímár Csaba pedig a baptista gyülekezetek köszöntését és áldáskívánást tolmácsolták. Az ünnepi közgyűlést városunk polgármestere Dr. Görgényi Ernő köszöntő szavai zárták, amelyben méltatta a gyülekezet múltját, áldozatkészségét és a közösségért folytatott jelenlegi munkáját. /Jegyző/

**Dr. Iványi János tanár úr hűségérmet kap**

A Déli Evangélikus Egyházközség vezetősége minden évben igyekszik megköszönni a hűséges gyülekezeti tagok munkáját. Sajnos kivitelezhetetlen minden evangélikust valamilyen dicséretben részesíteni, de képletesen egy-egy díjazotton keresztül az előterjesztő gyülekezet és egyházmegye is elismerésben részesül. Iványi János tanár urat érdemei szerinti ismerik e. A hűséges feleséggel és családdal együtt mi is ünnepeltek és ünneplők vagyunk. Hálát adunk